《雪夜梦与受之登楼境界超远已觉恍有所得口占》
明代·顾云鸿

任城腊五夜，雪势浩方永。
拥裘深帷中，照见须眉影。
神马挟冯深，我驭何不骋。
遂登白玉楼，俯视方壶顶。
秋阳郁平林，下界亦井井。
有美楼居人，含毫发奇颖。
拍肩遂共歌，绮思一时冷。
谈笑闻邻钟，冷然得深省。

作者简介：顾云鸿，明代处士。字朗仲，南直隶苏州府常熟（今属江苏）人。四岁能诗，少丧父，事后母至孝。弱冠补诸生，领万历二十八年乡荐，辛丑不第归，发愤典学，肆力古文辞，曾稽核古今河渠及漕运。年四十一卒。